Top-20: Luister na Franja, Christia se nuwe musiekFranja du Plessis (Foto: Facebook via Franja du Plessis) Die nimlike Franja du Plessis spog vandeesweek met nuwe musiek. Sy staan al jare lank op haar eie voete en is gewis nie oorskadu deur haar ma, Juanita du Plessis, se bekendheid nie. Franja du Plessis het self hard gewerk om haar plekkie in die Afrikaanse musiekbedryf te verdien. Die bewys hiervan is haar nuwe enkelsnit, “Bring dit”. Franja erken sy wou al lankal ’n liedjie geskryf het waarop ŉ mens lekker kan dans. Die woorde “bring dit” is alombekend en Franja sê sy gebruik dit gereeld as haar vriende haar uitdaag. Haar nuwe album, Los jou hart, bestaan uit agt liedjies, sewe nuwe oorspronklike snitte uit haar eie pen en een “cover”. Loer gerus na haar album op digitale platforms. Arno Jordaan trakteer ook sy aanhangers met ’n splinternuwe enkelsnit. “Vir jou geval”, geskryf deur Arno, Gerhard Steyn en Danny Smoke, is wat Gerhard ’n lekker “yskas-skuif-danstreffer” noem. Luister na die liedjie in Maroela Media se speellys hieronder. Ander nuwe liedjies wat die afgelope week bekendgestel is, is Christia Visser se “Kaapse blou”, Arno Venter se “Sê my” en Emil Paul en Zanzi Africa se “Een keer”. Luister hier na Maroela Media se speellys vir nuwe musiek op Spotify: Irene-Louise van Wyk kraai steeds koning op die Top-20 danksy haar sterk posisie wat nog steeds onverander op stroomdienste is. Christia en Franja se nuwe musiek betree die week se Top-20. In vandeesweek se Maroela Media Afrikaanse Top-20 is daar ses snitte wat styg, vier wat daal, agt wat die week onveranderd bly en twee nuwe liedjies wat die week se treffersparade betree. Hier is die speellys vandeesweek se Afrikaanse Top-20 op Spotify: Kyk hier na Christia se musiekvideo van “Kaapse blou”: